钦定古今图书集成/理学汇编/字学典/第072卷 > 《宋黄伯思法帖刊误》 > 《第二汉魏吴晋人书》
## 钦定古今图书集成/理学汇编/字学典/第072卷 > 《宋黄伯思法帖刊误》 > 《第二汉魏吴晋人书》

唐文皇《右军传赞》云：“伯英临池之妙，无复馀踪。当是
时，远购冥搜，古帖毕出，而御府所畜，其富无伦，尚无
伯英书，后世岂可复得”，非特唐也，晋世见者亦寡，故
庾翼《与右军书》云：“昔得伯英章草十纸，过江亡失，常
叹妙迹永绝。”此卷章草芝白一帖差近古，亦疑先贤
摹放也。前《知汝殊愁》以下五帖，米云“皆张长史书”，信
然，但帖中有云“数往虎丘，祖希时面。”祖希，张元之字
也。元之与大令同时，虎丘地在江左，当是长史书二
王帖辞耳。

《崔子玉书》云：“数附书知闻，以解其忧。”唐人书也，字亦
非汉。

《尚书宣示锺书》真迹，本在王丞相导家。导过江时藏
衣带中，以遗逸少。逸少以遗王修，修死，其母以修平
日所宝并入棺，真迹遂绝。此本右军所临者。

《白骑遂帖》，乃王大令临，唐开元中在滑台人家，并逸
少临《宣示帖》藏之，故误录在锺部。《长风帖》，乃逸少早
年书，殊未变锺体，故亦误寘。此“长风范母子”等语，二
王帖间多有。米云“齐梁人书”，非也。

《皇象文武帖》，盖写汉《东观挍书郎中高彪,送幽州督
军御史第五永箴》耳，结字亦古。史本云“吕尚七十”，此
云“师尚七十。”史本云“明其果毅”，此云“昭其果毅”，盖作
史者避晋讳，当以此为是。五将“三门”下，当云“地有九
变，丘陵山川,。人有计策，六奇五间。总兹三事，谋则咨
询。无曰己能，务在求贤。淮阴之勇,，广野是尊,。勿谓时
险,，不正其身。勿谓无人，莫识己真。忘富遗贵，福禄乃
存,。枉道依合，后无所观。先公高节，永越可遵。佩藏斯

书人间殊少，惟建业有《吴时天发神谶碑》，若篆若隶，
字势雄伟，相传乃象书也。张怀《瓘目》以“沈著痛快”，真
得其笔势云：《皇象后章草》一表，盖唐人伪作，其体正
与世传曹植书《鹞雀赋》同，皆非真迹。至若孙皓《上晋
武表》，亦章草书，字画高古，与此有间矣。王小令《此年
帖》，本唐人所畜，与二锺、虞松三帖为一。《㢧珉帖》末云：
“辅国司马君，笔势婉雅。”与此有间矣。亦无后五字。
谢安后一帖，传摹远真，米以为伪者，盖以“惶恐再拜”，
当时罕用，然施于尊老或有之。陶《华阳真诰》中有帖
云：“许元惶恐再拜”，正晋世体也。

王世将《二十四帖》，与第一㢧数朝等伪帖字势无异。
惟后两表极古，信能传锺氏笔意，而右军学之也。表
中有云，“顿乏勿勿。”按《颜氏家训》云，“世中书翰，多称勿
勿”，相承如此，莫原其由，或有妄言，此忽忽之残阙耳。
《说文》“勿者，州里所建之旗，盖以趋民事，故匆据者称
勿勿。”仆谓颜氏以《说文》证此字为长，而今世流俗，又
妄于勿勿字中斜益一点，读为匆字，弥失真矣。按《祭
义》云：“勿勿，诸其欲其飨之也。”注：“勿勿，犹勉勉也，悫爱
之貌。”杜牧之诗：“浮生长勿勿。”是知勿勿出于祭义，唐
人诗中用之，不特称于书翰耳。